ניצה בן-ארי

ניצה בן-ארי (נולדה ב-11 באוקטובר 1946) היא מרצה בדימוס בחוג לצרפתית ובחוג לספרות, וראש התוכנית ללימודי תעודה בתרגום ובעריכת תרגום באוניברסיטת תל אביב, תוכנית שאותה ייסדה כדי להכשיר מתרגמים עם רקע בתורת התרגום. היא חוקרת ספרות ותרגום ומתרגמת לעברית מאנגלית, מגרמנית, מצרפתית ומאיטלקית.

ביוגרפיה
ניצה בן ארי נולדה בקהיר ועלתה לארץ עם הוריה בגיל שנה. בשנים 1969 עד 1979 עבדה כמורה לאנגלית ומחנכת, בעיקר בבית-הספר התיכון ע"ש בליך ברמת-חן, רמת-גן. בשנת 1986 הצטרפה לסגל החוג לספרות באוניברסיטת תל אביב ומאז 1999 עמדה בראש התוכנית ללימודי תעודה בתרגום ובעריכת תרגום באוניברסיטה.

בשנים 1995 עד 2000 שמשה כעורכת פרוזה ראשית בהוצאת זמורה-ביתן-דביר. כמו כן הייתה במשך שש שנים יו"ר המפעל לתרגום ספרות מופת. היא עורכת, עם פרופ' רינה בן-שחר, את הסדרה העברית שפה חיה.

בן ארי נשואה לישראל סמילנסקי, בנו של ס. יזהר, ואם לשני בנים. מתגוררת ברמת-גן.

מחקר ועריכה 
מחקריה של בן-ארי מרוכזים בעיקר בסוגיות של ספרות ותרגום, וחוקרים נורמות של תרגום בשפות שונות ותרגום אידאולוגי "מגויס" ומניפולטיבי. בן-ארי טבעה את המונח "תרגומית" – עברית של תרגומים.

בן-ארי חקרה, בין היתר, את הרומן ההיסטורי היהודי שנכתב בגרמניה של המאה ה-19, ותפקידו ביצירתה של ספרות לאומית בארץ ישראל. כמו כן חקרה את תפקיד התרגום ביצירת הנורמות הפוריטניות בספרות העברית לפני ואחרי קום המדינה - משנות השלושים ועד שנות השמונים. לפי ניתוחה, המתרגמים בתקופה זו נמצאו במתח בין הצורך לחדש תרבות מודרנית לבין צרכים תרבותיים דחופים של המדינה הצעירה. מתח זה הוביל, לשיטתה, לצנזורה עצמית בתרגום ולדחיקה הצדה של כתיבה ארוטית ופמיניסטית.

בן-ארי ערכה את "רותי שלי: מכתבי משה דיין מכלא עכו 1941-1939", 2001.

בן ארי ערכה את ארבעת ספריו האחרונים של ס. יזהר. החל מ-2006 ערכה בן-ארי מחקר מקיף על חייו של ס. יזהר, וב-2013 ו-2017 פרסמה את סיפור חייו בשני כרכים. בנוסף, ערכה בן-ארי את ספר השי דברים ליזהר לס. יזהר בהגיעו לגיל 80.

תרגום 
בן-ארי תרגמה שלושים ספרים מאנגלית, גרמנית, צרפתית ואיטלקית, וערכה ספרים רבים, מקוריים ומתורגמים. ב-2008 זכתה בן-ארי בפרס טשרניחובסקי לתרגומי מופת מטעם עיריית תל אביב-יפו על מכלול יצירתה בתחום התרגום. ב-2015 זכתה בפרס שרת התרבות הגרמנית ושרת התרבות הישראלית על תרגומי "פאוסט" ו"הרמן ודורותיאה" לגתה.

ספרים שכתבה
 רומן עם העבר, הרומן ההיסטורי היהודי-הגרמני מן המאה ה-19 ויצירתה של ספרות לאומית, מכון ליאו בק, ירושלים, והוצאת דביר, תל אביב, 1997.
דיכוי הארוטיקה: צנזורה וצנזורה-עצמית בספרות העברית 1980-1930, ההוצאה לאור של אוניברסיטת תל אביב, 2006.
ס. יזהר: סיפור חיים, ההוצאה לאור של אוניברסיטת תל אביב, חלק א' 2013, חלק ב' 2017.

ספרים בולטים שתרגמה
הספר אשר לאמי, מאת אלבר כהן, 1981; (מהד' מחודשת ומעודכנת עם פתח דבר מאת המתרגמת, 2002)
בכבלי אנוש, מאת סומרסט מוהם, 1986
קוצר רוחו של הלב, מאת שטפן צווייג; 1986 (מהד' מחודשת, 2007)
הבושם, מאת פטריק זיסקינד, 1987
כשהייתה ילדה טובה, מאת פיליפ רות, 1987
ציד הסנרק, מאת לואיס קרול, 1989
כל אתמולינו, מאת נטליה גינצבורג, 1990
צבע הפנינה, מאת אנה מריה יוקל, 1991
חמדת, מאת טוני מוריסון, 1994
ברלין, אלכסנדרפלאץ, מאת אלפרד דבלין, 2004
פאוסט, מאת גתה, ההוצאה לאור של אוניברסיטת תל אביב, 2006
סיפור חלום, מאת ארתור שניצלר, הוצאת גוונים, 2008
הנזירה, מאת דני דידרו, הוצאה לאור - ספרות יפה, 2008
הרמן ודורותיאה, מאת גתה, ההוצאה לאור של אוניברסיטת תל אביב, 2011
האופרמנים, מאת ליון פויכטוונגר, 2023

קישורים חיצוניים

 אלי אשד, ריאיון עם בן-ארי, באתר "e-mago"
 
 
 
 אריק גלסנר, על "ס. יזהר – סיפור חיים, כרך ראשון", של ניצה בן-ארי, 14 במרץ 2014, פורסם במקור בשבעה לילות "ידיעות אחרונות"

הערות שוליים 

מתרגמות ישראליות
מתרגמים ישראלים
חוקרי ספרות ישראלים
סגל אוניברסיטת תל אביב: ספרות
זוכות פרס טשרניחובסקי
זוכי פרס טשרניחובסקי
ישראליות ילידות מצרים
ישראלים ילידי מצרים
מדענים ישראלים
חוקרות ספרות ישראליות
עולים לאחר מלחמת העולם השנייה
עולות לאחר מלחמת העולם השנייה
מורות בישראל
מורים בישראל
מתרגמים מאנגלית לעברית
מתרגמים מגרמנית לעברית
מתרגמים מצרפתית לעברית
מתרגמים מאיטלקית לעברית
מתרגמות מאנגלית לעברית
מתרגמות מגרמנית לעברית
מתרגמות מצרפתית לעברית
עורכות ספרותיות ישראליות
עורכים ספרותיים ישראלים
רמת גן: אישים
ישראליות שנולדו ב-1946
ישראלים שנולדו ב-1946